

**ΔΕΛΤΙΟ ΤΥΠΟΥ**

**12ος Παιδικός Διαγωνισμός Ζωγραφικής**

**του Μουσείου Κυκλαδικής Τέχνης**

**«Προστάτες των Κυκλάδων»**

**Από 12/03/2025 μέχρι 9/05/2025**[**kidscontest.cycladic.gr/**](https://kidscontest.cycladic.gr/)

**Τα έργα των παιδιών θα παρουσιαστούν σε έκθεση στο 3ο Cycladic Kids’ Festival τον Σεπτέμβριο**

**στο Κέντρο Τεχνών του Δήμου Αθηναίων**

***Ποιος είναι ο δικός σου Προστάτης των Κυκλάδων;  
Πώς θα συμβά λλει στην προστασία του περιβάλλοντος για τις επόμενες γενιές;***

Ο **12ος Διεθνής Παιδικός Διαγωνισμός Ζωγραφικής** του Μουσείου Κυκλαδικής Τέχνης, καλεί τους μικρούς μας φίλους, ηλικίας **4-15 ετών** να αναλάβουν δράση και να γίνουν οι προστάτες του περιβάλλοντος. Με θέμα **«Προστάτες των Κυκλάδων»,** στόχος του φετινού διαγωνισμού είναι να εμπνεύσει και να ευαισθητοποιήσει τα παιδιά για την προστασία της φυσικής και πολιτιστικής μας κληρονομιάς. Οι μικροί καλλιτέχνες θα εκφράσουν τις ανησυχίες, τα όνειρα και τις προτάσεις τους για την προστασία του πλανήτη μας, μέσα από την τέχνη!

Ο διαγωνισμός ξεκινά στις **12 Μαρτίου** και η υποβολή των έργων στο [**kidscontest.cycladic.gr/**](https://kidscontest.cycladic.gr/) θα ολοκληρωθεί στις **9 Μαΐου του 2025**. Τα έργα των παιδιών θα εκτεθούν **στις 27 Σεπτεμβρίου** στο **Κέντρο Τεχνών του Δήμου Αθηναίων**, στο πλαίσιο του **3ου Cycladic Kids Festival**.

Ο Παιδικός Διαγωνισμός Ζωγραφικής είναι μία από τις πιο επιτυχημένες δράσεις του Μουσείου Κυκλαδικής Τέχνης, προσελκύοντας τη συμμετοχή χιλιάδων παιδιών από την Ελλάδα και το εξωτερικό, καθώς επίσης και σχολεία ειδικής αγωγής και κέντρα υποδοχής και ένταξης προσφύγων. Φέτος, τα παιδιά καλούνται να φαντασθούν και να αποτυπώσουν τον **«Προστάτη των Κυκλάδων»,** δίνοντάς του μοναδικά χαρακτηριστικά και ικανότητες που θα τον βοηθήσουν στην προστασία του φυσικού περιβάλλοντος των νησιών μας!

Μέσα από το εκπαιδευτικό περιεχόμενο που θα βρουν στην ψηφιακή πλατφόρμα, οι μικροί συμμετέχοντες θα εξερευνήσουν το ευαίσθητο οικοσύστημα των Κυκλάδων, θα μάθουν για τις προκλήσεις που αντιμετωπίζει και θα ανακαλύψουν πρακτικές λύσεις για να κάνουν τη ζωή τους πιο βιώσιμη.

**Οδηγίες Συμμετοχής**

1. **Συμπλήρωσε την Κάρτα Προστασίας** – Δημιούργησε τον δικό σου Προστάτη των Κυκλάδων! Ο Προστάτης σου μπορεί να είναι ήρωας της θάλασσας, της φύσης ή του πολιτισμού. Μπορείς να εντάξεις στοιχεία από τον Κυκλαδικό πολιτισμό, τη μυθολογία ή τη φύση.
2. **Γράψε ένα Περιβαλλοντικό Μήνυμα** – Περιέγραψε τι κάνει ο Προστάτης σου για να βοηθήσει το περιβάλλον. Φυτεύει δέντρα σε ένα καμένο δάσος; Τοποθετεί κάδους ανακύκλωσης; Ή μήπως οργανώνει καθαρισμούς σε αρχαιολογικούς χώρους; Ίσως εκπαιδεύει τους ανθρώπους για τη σημασία της μείωσης των απορριμμάτων ή της εξοικονόμησης νερού.
3. **Συνεργάσου και Σύγκρινε** – Στην τάξη ή σε ομάδες, τα παιδιά μπορούν να χρησιμοποιήσουν τις Κάρτες Προστασίας για να παίξουν. Συγκρίνοντας τις κάρτες τους, μπορούν να συζητήσουν ποιος Προστάτης θα ήταν πιο αποτελεσματικός και ισχυρός στην προστασία του Περιβάλλοντος. Αυτό το παιχνίδι ενθαρρύνει τη συνεργασία και την κριτική σκέψη για τις λύσεις που αφορούν το περιβάλλον.

Στις **5 Ιουνίου, η Παγκόσμια Ημέρα Περιβάλλοντος,** θα ανακοινωθούν τα αποτελέσματα του διαγωνισμού μέσω της ψηφιακής πλατφόρμας [**kidscontest.cycladic.gr/**](https://kidscontest.cycladic.gr/) και θα αναρτηθούν όλα τα έργα των παιδιών που συμμετείχαν.

Ο φετινός παιδικός διαγωνισμός συνδέεται με τη δέσμευση του Μουσείου Κυκλαδικής Τέχνης να ενθαρρύνει τις νεότερες γενιές στην καλλιτεχνική έκφραση και παράλληλα να προάγει την περιβαλλοντική ευαισθητοποίηση. Μέσα από τη δημιουργικότητά τους, τα παιδιά μπορούν να κάνουν τη διαφορά, υπενθυμίζοντάς μας ότι το μέλλον του πλανήτη μας βρίσκεται στα χέρια μας.

**Κριτική επιτροπή του διαγωνισμού θα είναι φέτος οι:**

* JILL TIEFENTHALER - Διευθύνουσα Σύμβουλος του National Geographic
* ROBERT McCABE - Διακεκριμένος Φωτογράφος
* HYPERCOMF - Καλλιτεχνική Ομάδα με έδρα το νησί της Τήνου
* ΒΑΣΙΑ ΕΞΑΡΧΟΥ - Συγγραφέας του βιβλίου "Ο Κύκλος των Κυκλάδων" και Αρχιτέκτονας
* ΜΕΛΙΝΑ DUNHAM - Πρεσβεύτρια του Ευρωπαϊκού Συμφώνου για το Κλίμα
* ΔΑΦΝΗ ΔΡΑΓΩΝΑ - Επιμελήτρια και Συγγραφέας

**Πάρε μέρος στον διαγωνισμό!**

Ακολούθησε τα παρακάτω βήματα και στείλε μας ψηφιακά το έργο σου μέχρι τις **9 Μαΐου 2025**.

**[1]** Μπες στο site του παιδικού διαγωνισμού, [**kidscontest.cycladic.gr/**](https://kidscontest.cycladic.gr/), κατέβασε και εκτύπωσε το αρχείο με την **Κάρτα Προστασίας** και τα σύμβολα.

**[2]** Διάλεξε τα υλικά που σου αρέσουν και δημιούργησε τον δικό σου **Προστάτη των Κυκλάδων**! Μπορείς να χρησιμοποιήσεις την τεχνική που σου ταιριάζει.

Σκέψου… ποιος είναι ο τίτλος του;

Συμπλήρωσε τί προστατεύει στο κάτω μέρος της κάρτας και πρόσθεσε το σύμβολο που τον χαρακτηρίζει.

**[3]** Φωτογράφισε ή σκάναρε το έργο σου.

**[4]** Ζήτησε από έναν ενήλικα να συμπληρώσει τη φόρμα συμμετοχής και ανέβασε το!

Το κάθε έργο πρέπει να υποβάλλεται ξεχωριστά και κάθε παιδί μπορεί να συμμετέχει με μία ζωγραφιά.

**[5]** Στις **5 Ιουνίου, Παγκόσμια Ημέρα Περιβάλλοντος,** το έργο σου θα παρουσιαστεί στην ψηφιακή έκθεση του διαγωνισμού στο [**kidscontest.cycladic.gr/**](https://kidscontest.cycladic.gr/) όπου θα ανακοινωθούν και οι νικητές του φετινού διαγωνισμού!

**Θέλεις το έργο σου να παρουσιαστεί και στη φυσική έκθεση του Σεπτεμβρίου;**

Στείλε το πρωτότυπο έργο σου και ταχυδρομικά στη διεύθυνση:

**Μουσείο Κυκλαδικής Τέχνης**

**Νεοφύτου Δούκα 4, 10676 Αθήνα**

**Υ/Ο: Παιδικός Διαγωνισμός**

**Προσοχή:**

* Η ηλεκτρονική υποβολή είναι υποχρεωτική για τη συμμετοχή στον διαγωνισμό
* Τα έργα που στέλνονται ταχυδρομικά χωρίς να έχουν υποβληθεί ψηφιακά και δεν έχουν λάβει μοναδικό κωδικό, δεν θα γίνονται δεκτά.

**Γίνε κι εσύ Προστάτης των Κυκλάδων!**  
Καλή επιτυχία!

Για ερωτήσεις και πληροφορίες επισκεφτείτε το [**kidscontest.cycladic.gr/**](https://kidscontest.cycladic.gr/)

****